סירה (פאב וקפה בירושלים)

סירה הוא פאב ובית קפה שפועל ברחוב בן סירא 4 בירושלים. בניגוד לבתי עסקים אחרים במרכז העיר, הפאב פעיל גם בימי שישי ושבת. במקום נערכות לעיתים הופעות מוזיקליות שונות. הבניין שבו פועל הפאב נבנה בתחילת המאה ה-20, והיה שייך לפני מלחמת העצמאות לפטריארכיה הארמנית, שבבעלותה בניינים רבים באזור זה של מרכז ירושלים. כמה שנים לאחר 1948 רכש את הבניין דויד חסון, וכיום שייך הבניין לבנותיו. הבניין ניצב בין בניין ברחוב בן סירא מס' 2, שבו התגורר בשנת 1920 המנהיג הציוני זאב ז'בוטינסקי, לבין בניין אחר, ברחוב בן סירא מס' 6, שבו התגורר הצייר מירון סימה, וכיום, לאחר בינוי מחדש, פועל בו "מלון בראון JLM ממילא". פאב סירה נפתח ב-8 במאי 2005 על ידי ליאור גוטריימן, במקום פאב אחר שפעל במקום – "הדיוואן", שהוקם על ידי פריד בשארה, ונוהל בהמשך על ידי ישי הלפר (בנו של האנתרופולוג ג'ף הלפר) ועל ידי לידיה מלטין. מאז הקמת הפאב בשנת 2005 הוא עבר מספר גלגולים ניהוליים: בשנים 2005–2009 נוהל הפאב במשותף על ידי גוטריימן ותומר מעיין מרזל (שהייתה אז בת זוגו), בשנים 2009–2017 ניהל גוטריימן את המקום לבדו, ומשנת 2017 שותף בבעלות גם לני בוס. בשנים 2017–2022 התרחב הפאב והוקמה שלוחה שלו כבית קפה נבדל, מול הפאב, ברחוב בן סירא 1, במקום שבו שכנה בעבר מסעדת "קבלייר". דוד מונשיין, מספר הסיפורים הירושלמי, ציין בעקבות ביקורו בפאב בשנת 2022, כי המקום מזכיר לו באיכויותיו, באווירתו, ובאנשים המתקבצים בו, את מועדון בכחוס ומרתפי סורמלו של שנות ה-60. בין המלצרים שעבדו במקום בעבר ניתן למנות את המשורר רומן אייזנברג, ובתקופת ה"הדיוואן" בתחילת שנות האלפיים עבדו במקום שאנן סטריט וסייד קשוע. כמו כן, נוהגים לשבת בפאב אנשי תרבות ורוח ירושלמים, ובהם המשורר עמוס נוי ואחרים. במשך השנים שילב הפאב בפעילותו הרגילה גם הופעות מוזיקה, שירה ותקלוט. בשנים הראשונות לפעילות הפאב, הייתה בו רחבת ריקודים קטנה, והמקום שימש כזירת התנסות לדי ג'יי רבים בתחילת דרכם המקצועית. בין הדי גיי שהופיעו בפאב ניתן למנות את מארקי פאנק שמתקלט בפאב מתחילתו, ואת אנה הלטה שהחלה את דרכה עוד בדיוואן, אחר כך בפאב סירה, ובהמשך עברה לסצנת הטכנו בתל אביב. כמו כן פעלה במקום קבוצת "רעש רקורדס" ולהקת מוג'אהדין עשתה את הופעתה הראשונה במקום.. גם הראפר סגול 59 הופיע רבות בדיוואן בתחילת דרכו. בימי ראשון בעבר הונהגו במקום ערבי "במה פתוחה". הפאב והסמטה המובילה אליו מהווים מקום מפגש לאוהדי קבוצות הפועל ירושלים. הם שימשו מספר פעמים כאתר לחגיגות ניצחון של אוהדי הקבוצה. כמו כן, נערכו בפאב ובקפה ישיבות שונות בנושאים הקשורים לניהול קבוצת הכדורגל. בסוף שנת 2021 חולקו בפאב חולצות עם לוגו כפול של הפועל ירושלים ופאב סירה. בעלי הפאב מעניקים חסויות לקבוצות הכדורגל של מחלקת הנוער של הפועל ירושלים. כך בשנת 2022 ניתנה חסות לקבוצת נערים א' – בנים, ובשנת 2023 ניתנה חסות לקבוצת נערות א' – בנות. כמה מהלקוחות הקבועים בפאב, שהיו גם אוהדי הפועל ירושלים, יצאו ב-6 באוקטובר 2023 מהפאב עצמו, ונסעו לפסטיבל נובה על יד קיבוץ רעים. ביניהם היו ענר שפירא והרש גולדברג-פולין. בתחילת מתקפת הפתע על ישראל (2023) התחולל באזור הפסטיבל הטבח בפסטיבל נובה, שפירא נרצח וגולדברג-פולין נחטף בידי אנשי חמאס לעזה ונרצח בשבי. במרץ 2024 הוציאה משפחתו של שפירא את "מבוא לענרכיזם", מיני-אלבום ובו שישה שירים שכתב, הלחין והפיק. עם צאת האלבום, פורסם הסינגל "שנאת אחים" שבו משתתף, לצד שפירא, המוזיקאי שאנן סטריט, שהוסיף בית חדש לשיר, לאחר מותו של שפירא. בבית האחרון של השיר הזכיר שאנן סטריט את הקשר בין שפירא, גולדברג-פולין והפאב 'סירה', בו מצולם חלק גדול מהקליפ: "הנה עוד יום שחלף למה הכל אותו דבר עוד יום שחלף עוד יום שחלף ועוד שומרים לך מקום ב'סירה' אז אל תדאג אם תגיע יש שם מישהו שת׳מכיר שומרים לך מקום ב'סירה' ועל הבאר יש כיסא אחד לך וכיסא אחד להירש..." — מילות השיר "שנאת אחים", באתר שירונט על הקיר מעל הכניסה לפאב נתלתה כרזה גדולה ועליה הכיתוב "מחזירים את הרש הביתה עכשיו". לוח זיכרון על קיר הבית הצמוד ל"סירה" (ברח' בן סירא 2), המציין כי בבית גר זאב ז'בוטינסקי ב-1920. לני בוס – מבעלי פאב סירה ליאור גוטריימן – מבעלי פאב סירה מחזירים את הרש הביתה עכשיו – כרזה מעל הכניסה לפאב סירה – ירושלים – אפריל 2024 מדיה וקבצים בנושא סירה בוויקישיתוף אתר האינטרנט הרשמי של סירה סירה, ברשת החברתית פייסבוק עמית אהרנסון ויהונתן כהן, בית קפה, לא חלבי, פתוח בשבת, באתר כל העיר, ‏19 במרץ 2018 ריטה גולדשטיין, ‏פיצה, בירה, אווירה: מתחם האוכל והאלכוהול החדש בירושלים, באתר ‏מאקו‏, 29 באוגוסט 2017 אדווה חולי, "שפירא בסירה" - פופ-אפ בר חדש במרכז העיר, מיינט, 23 במאי 2017 ענר - שנאת אחים (עם שאנן סטריט), סרטון באתר יוטיוב, 12 במרץ 2024 יש לשים לב כי שם הפאב ובית הקפה הוא "סירה" (באות "הא"), אך שם הרחוב נכתב "בן סירא" (באות "אלף"). רוגל אלפר, הקומץ: נלחמים על התרבות בירושלים, באתר nrg‏, 7 באוגוסט 2008 דותן לוי, אושרה הקמת מלון ברחוב בן סירא בירושלים; בעלת הקרקע – הפטריארכיה הארמנית, באתר כלכליסט, 18 בנובמבר 2019 ראו הערה של דוד מונשיין בדף הפייסבוק של סירה בתאריך 30 ביוני 2022. אורי זר אביב, ‏גרוב וחרדה: צלילה לעומק האישיות המסתורית של מארקי פאנק. ריאיון, באתר "Time Out ישראל", 13 בינואר 2016 ירון טן-ברינק, ‏לפני 18 שנה היא הייתה חלוצה במחתרת. עכשיו אנה הלטה חופשיה, באתר "Time Out ישראל", 17 בפברואר 2022 משה קוטנר, "מוג'הדין": אוהבים את הארץ, לא את המדינה, באתר הארץ, 5 באוגוסט 2014 איתי שטרן, האם ירושלים מצליחה להשפיע על ההיפ־הופ שלה?, באתר הארץ, ‏18.8.2015